
A szeminárium célja, hogy a történelemtanár-jelöltek megismerkedjenek az ókori római vallás- és kultúrtörténet különböző forrástípusaival, különös tekintettel az anyagi kultúrához kapcsolódó szöveges emlékekre (feliratok, papiruszok, graffiti, tárgyfeliratok, mágikus szövegek), valamint ezek társadalmi, kulturális és vallási összefüggéseire. A kurzus egyúttal arra készíti fel a hallgatókat, hogy e forrásokat és a hozzájuk kapcsolódó történeti problémákat a középiskolai történelemtanításban is fel tudják használni.
A hallgatók a kurzus során korabeli források elemzésén keresztül vizsgálják az ókori római társadalom életmódját, közösségeit, identitásformáit, vallási gyakorlatait, kulturális teljesítményeit és hatalmi viszonyait, és ezek segítségével értelmezik az antikvitás szerepét az európai civilizáció kulturális örökségében. A feldolgozás középpontjában a történelmi gondolkodás fejlesztésének lehetőségei állnak: a történelmi forrás és bizonyíték fogalmának alkalmazása, a források keletkezési körülményeinek és nézőpontjának vizsgálata, az eltérő interpretációk összevetése, továbbá a változás és folyamatosság, az ok és következmény, illetve a történelmi jelentőség felismerése.
A szeminárium fontos célja annak bemutatása, hogy az ókori történelem különböző forrástípusai és problémái miként használhatók fel a középiskolai történelemtanításban. A hallgatók gyakorolják a tanulók életkorához, előzetes ismereteihez és a tanulási célokhoz illeszkedő források kiválasztását és feldolgozását, szükség esetén azok rövidítését, kontextualizálását és fordítását. Emellett olyan kérdések és feladatok megfogalmazására törekednek, amelyek az információk felismerésén és visszakeresésén túl a források összevetését, kritikai értékelését, következtetések levonását, érvelést és önálló történeti értelmezést is fejlesztik.
A kurzus fejleszti továbbá a hallgatók szaknyelvi, kommunikációs és digitális kompetenciáit. Rövid, a feladathoz igazított latin szövegek feldolgozása mellett szótárakat, online szövegkorpuszokat, epigráfiai és papirológiai adatbázisokat használnak, és mérlegelik ezek középiskolai alkalmazhatóságát is. A hallgatók képessé válnak arra, hogy az ókori vallás- és kultúrtörténet egy-egy problémáját közérthetően, ugyanakkor történetileg hitelesen közvetítsék, és ahhoz a középiskolai történelemtanítás céljainak megfelelő forrásalapú tanulási tevékenységet tervezzenek.

A kurzus során érintett főbb témák:
1. Sírkultúra és emlékezet: sírfeliratok, identitás, család, státusz.
2. Fogadalmi gyakorlat és vallás: fogadalmi feliratok, kultuszok, rítus és közösség.
3. Előadói és hangzó kultúra nyomai: zenei feliratok és társadalmi közege.
4. Város, hatalom, reprezentáció: „közfeliratok” (építési, tisztségviselői, hivatalos feliratok).
5. Mindennapi írásbeliség: graffiti, tárgyfeliratok, rövid szövegek és használati kontextusuk.
6. Papiruszok világa: levelek, adminisztratív szövegek, társadalomtörténeti olvasatok.
7. Mágia és performatív szövegek: átoktáblák, rítus, nyelvhasználat és társadalmi funkció.

A jegyszerzés feltételei: 
A szeminárium látogatásköteles, a hallgató összesen három alkalommal hiányozhat. Az értékelés az órai munkában való aktív részvétel, a forrásfeldolgozó és tantárgypedagógiai feladatok teljesítése. Az értékelés részét képezheti zárthelyi dolgozat is. Esetleges távoktatás idején a szeminárium videokonferencia formájában valósul meg.

